**N AP O T I L O**

za prijavo javnih prireditev in pridobitev dovoljenj oziroma dokumentacije

Organizator javne prireditve mora upoštevati pogoje, ki so določeni z Odlokom o posebni rabi javnih površin (Ur.l. RS, št. 105/15, 9/18, 138/20 in 115/21). Za rabo javne površine v lasti ali upravljanju MOL, si mora organizator pridobiti Dovoljenje za rabo javne površine, postopek pa je sledeč:

Javne površine se oddajajo na podlagi Vloge, ki jo stranka naslovi na MOL, glavna.pisarna@ljubljana.si. Glavna pisarna vlogo ustrezno evidentira in jo pošlje na pristojni oddelek v reševanje.

Obrazci vlog so objavljeni na spletni strani Mestne občine Ljubljana <http://www.ljubljana.si/si/zivljenje-v-ljubljani/obrazci-in-upravni-postopki/obrazci/> (Vloga za posebno rabo javnih površin (A. Javna prireditev ali shod z opremo; B. Druga posebna raba ), kjer so tudi objavljena tudi natančna navodila za izpolnjevanje. Raba javne površine se pridobi na podlagi dokončnega Dovoljenja za rabo javne površine, ki se pošlje organizatorju po e-pošti, original pa z navadno pošiljko. Zadostuje, da ima na prireditvi organizator dovoljenje v elektronski obliki. Dovoljenja izdaja MOL OGDP, Andreja Potočnik (andreja.potocnik@ljubljana.si).

Ker so javne površine v Ljubljani vsako leto bolj zasedene z raznoraznimi dogodki, organizatorjem svetujemo, da se pred oddajo vloge pozanimajo na našem Oddelku za gospodarske dejavnosti in promet (MOL OGDP), ali je določena javna površina v želenem terminu sploh še prosta, zgoraj navedeno vlogo pa mora organizator nato oddati najkasneje 14 dni pred predvidenim dogodkom. Če je lokacija v želenem terminu že zasedena, se iščejo druge proste lokacije ali drugi termini. Na javnih površinah imajo prednost dogodki s kulturno, izobraževalno, socialno, humanitarno in športno vsebino, dogodki, ki jih organizira MOL ali je MOL soorganizator, sofinancer ali pokrovitelj in tradicionalne prireditve. Če se na isti dan prijavita na isti lokaciji dve prireditvi, se da prednost mestnim prireditvam in prej naštetim, drugače pa tisti prireditvi, za katero je organizator prvi oddal vlogo. Izvajanje raznoraznih promocij in dogodkov z komercialnimi vsebinami pa je na javnih površinah prepovedano (po Odloku o oglaševanju (Ur. l. RS, št. 10/11, 38/13 in 115/21)).

Ko organizator pridobi dovoljenje MOL OGDP, mora prireditev najkasneje 5 dni pred dogodkom prijaviti na pristojno policijsko postajo (<https://www.policija.si/kontakti/estoritve/prijava-javne-prireditve-ali-shoda>). Če se na prireditvi pričakuje nad 3000 udeležencev, ali se uporablja večja prireditvena oprema, ali bi bilo lahko ogroženo zdravje in življenje udeležencev, mora organizator najkasneje 10 dni pred dogodkom poslati prijavo tudi na Upravno enoto (<https://e-uprava.gov.si/podrocja/vloge/vloga.html?id=1328>).

V skladu s 14. členom Zakona o javnih zbiranjih (ZJZ, Ur.l. RS, št. 64/11) mora organizator na naslov glavna.pisarna@ljubljana.si poslati Obvestilo lokalni skupnosti (občini) o nameravani izvedbi prireditve, katerega tudi priloži prijavi prireditve na pristojno Policijsko postajo. Obvestil lokalni skupnosti organizatorjem ne potrjujemo, ker se le-ta zavedejo in skenirajo v evidence (Lotus Notes) in so na vprašanje vedno dostopna.

Če se na prireditvi uporabljajo zvočne naprave, ki ne presegajo Uredbe o načinu uporabe zvočnih naprav, ki na shodih in prireditvah povzročajo hrup (Ur.l. RS, št. 118/2015) mora organizator na naslov glavna.pisarna@ljubljana.si poslati obrazec Prijava zvočnih naprav, ki je objavljen na spletni strani MOL (<https://www.ljubljana.si/sl/mestna-obcina/vloge-in-obrazci/>). Obrazce potrjuje MOL OGDP, Tina Novljan (tina.novljan@ljubljana.si).

Če bi z uporabo zvočnih naprav presegali zgoraj navedeno Uredbo, je potrebno najkasneje en mesec pred prireditvijo na naslov glavna.pisarna@ljubljana.si poslati Elaborat, ki ga izdela za to pristojna institucija (npr. Zavod za zdravstveno varstvo Kranj). Na podlagi elaborata nato MOL OGDP izda ustrezno Dovoljenje za začasno prekomerno obremenitev okolja s hrupom zaradi prireditve. Ta dovoljenja izdaja MOL OGDP, Tina Novljan (tina.novljan@ljubljana.si).

Za potrebe dostopa vozil v peš cono za dostavo, mora organizator najkasneje 5 dni pred prireditvijo poslati na naslov glavna.pisarna@ljubljana.si prošnjo, v kateri mora navesti namen vstopa (npr. dostava opreme zaradi prireditve), dovolilnice izdaja MOL OGDP, Duško Vujanović (dusko.vujanovic@ljubljana.si).

Če organizator potrebuje električni priključek, se mora obrniti direktno na Elektro Ljubljana. Kontaktna oseba: Jure Hočevar (jure.hocevar@elektro-ljubljana.si ali lm.prikljucki@elektro-ljubljana.si.)

Če želi organizator kot prireditveno opremo postaviti A stojnice, se mora za fizični najem stojnic obrniti na JP LPT d.o.o., ki stojnice tudi dostavi in odpelje oziroma se lahko organizator dogovori tudi drugače. Najem stojnic JP LPT d.o.o. obračuna po svojem veljavnem ceniku. Kontaktna oseba: Aleksandar Petraš (aleksandar.petras@lpt.si ali info@lpt.si)

Organizator je dolžan po zaključku javne prireditve očistiti prireditveni prostor in ga vrniti v prvotno stanje. Za nabavo ustreznih vrečk ali posod za odpadke, se mora organizator povezati s JP Snaga d.o.o., kontaktna oseba: Jože Gregorič (joze.gregoric@vokasnaga.si).

Za izvedbo javnih prireditev v Tivoliju, na Rožniku ali Mostecu, si mora organizator pridobiti predhodno soglasje Zavoda RS za varstvo narave, saj je to območje zaščiteno z Odlokom o Krajinskem parku Tivoli, Rožnik in Šišenski hrib (Ur.l. RS, 78/15). Kontaktna oseba: Urska Galien (urska.galien@zrsvn.si): Organizator mora seznaniti tudi Službo Krajinski park TRŠh, Sektor za urejanje javnih površin, kontaktna oseba: Saša Vochl (sasa.vochl@vokasnaga.si)

Ali je površina javna in v lasti ali upravljanju MOL lahko ob brezplačni registraciji izveste tudi z

vpogledom v Zemljiško knjigo, ki je javno dostopna.